Elektrisk SUV på vej fra Alfa Romeo

Fiat-Chrysler Automobiles, FCA, har ikke just sat sig forrest i bussen, når det kommer til elbiler. Ser man bort fra den elektriske bybil Fiat 500e, har det været småt med konkrete nyheder. Nu er der flere luftige tanker; det FCA-ejede Alfa Romeo siges nemlig at komme med en lille, elektrisk SUV i 2022.

Det er engelske Autocar, der har fået oplysningerne hos en kilde hos Alfa Romeo. De fortæller yderligere, at det bliver en kompakt SUV på størrelse med en BMW X1 og altså mindre end en Volvo XC40.

Inden den endnu unavngivne elektriske SUV kommer på markedet vil Alfa lancere plugin-hybriden Alfa Romeo Tonale, der er blev vist frem under Geneva Motor Show i 2019. Tonale vil kone på gaden i 2021. Den vil være større end den rene elvariant og vil kunne køre op til 30 miles – 48 kilometer – på ren el inden fossilmotoren slår til.

Den elektriske SUV fra Alfa vil være baseret på eCMP-platformen fra den franske PSA Group, som FCA fusionerede med i marts måned. En platform som også elektriske udgaver af Peugeot 208, Peugeot 2008, Opel Corsa og DS3 Crossback vil være og er baseret på.

Peugeot e-2008, der har nogenlunde samme størrelse som Alfaen, bruger en enkelt 136-hestes motor til at drive forhjulene. Den har en batteripakke på 50 kWh hvilket giver den en rækkevidde på lidt over 300 kilometer ifølge WLTP.

Talsmanden fra Alfa fortæller yderligere, at den elektriske SUV vil beholde de sportslige egenskaber, som Alfa-kunderne forventer, men at de samtidig vil forsøge at tilpasse bilen, så den også vil tiltale en bredere målgruppe, der søger mere komfort.

Planen er, at Alfa Romeo skal have fire biler på menuen i 2022, nemlig de to eksisterende modeller Guilia og Stelvio. Dertil kommer plugin-hybriden Tonale i 2021 og den rene elbil i 2022.

Elektrisk SUV på vej fra Alfa Romeo