Skarp dansk pris på Alfa Romeos første elbil

Alfa Romeo er klar med de danske priser på Junior, der er mærkets første elbil. Og den sendes på vejene med en forholdsvis skarp indstigningspris, der starter ved 249.990 kroner. Billigere end de direkte konkurrenter som Renault Megane E-Tech og Volkswagen ID.3.

Junior kommer i bare to forskellige udstyrsvarianter, der har samme batteri- og motorstørrelse. Den dyreste variant står i 279.990 kroner. Det 53 kWh store batteri giver bilen en rækkevidde på op til 410 kilometer. Dermed lægger den sig i samme liga som netop Renault Megane E-Tech og Volkswagen ID.3.

Alfa Romeo Junior er forhjulstrukket og leverer 115 kW, hvilket svarer til 156 hestekræfter. Den kan accelerere fra 0 til 100 km/t på 9 sekunder. Der er altså ikke helt tale om en fuldblodshingst.

Den billigste variant hedder Core og har blandt andet adaptiv fartpilot, parkeringssensor (bag) og 10-tommer skærm med Apple CarPlay og Google Auto som standardudstyr.

Trinet over – altså topmodellen – hedder Speciale og byder desuden på bakkamera, LED Matrix-forlygter, elektrisk bagklap, sædevarme og trådløs opladning af mobilen. Det får man lov at betale 30.000 kroner for.

Herunder en hurtig teknisk sammenligning mellem Alfa Romeo Junior og de to direkte konkurrenter. Læs eventuelt mere hos Alfa Romeo Danmark.

| Alfa Romeo Junior | Renault Megane E-Tech EV60 | Volkswagen ID.3 Pure
Rækkevidde | 410 km | 443 km | 388 km
Batterikapacitet | 53 kWh | 60 kWh | 52 kWh
Motor | 156 hk | 220 hk | 170 hk
Acceleration 0-100 km/t | 9 sek. | 7,5 sek. | 8,2 sek.
Opladning (AC/DC) | 11 kW / 100 kW | 22 kW / 130 kW | 11 kW / 145 kW
Bagagerum | 400 / 1265 liter | 440 / 1332 liter | 385 / 1267 liter
Trækkrog | Ikke muligt | 900 kilo | Ikke muligt
Pris | 249.990 kr. | 254.990 kr. | 249.995 kr.

Priserne er hentet 20. november 2024.

Skarp dansk pris på Alfa Romeos første elbil